Udtalelse om meddelelse fra Kommissionen og forslag til afgørelse om et fællesskabshandlingsprogram vedrørende narkotikamisbrug (95/C 210/14)

Ministerrådet besluttede den 20. september 1994 under henvisning til EF-traktatens artikel 198 C at anmode om Regionsudvalgets udtalelse om den ovennævnte meddelelse.

Underudvalget for »Økonomisk og Social Samhørighed, Sociale og Arbejdsmarkedspolitiske Spørgsmål og Sundhedsvæsen«, som var ansvarlig for udarbejdelsen af Regionsudvalgets udtalelse, vedtog sin udtalelse den 12. oktober 1994. Ordfører: Eurig Wyn.

Regionsudvalget vedtog på sin 5. plenarforsamling (mødet den 16. november 1994) følgende udtalelse.

1. Indledning

Regionsudvalget hilser Kommissionens meddelelse velkommen, da der heri foreslås en strategi, hvis formål er at gennemføre en fællesskabsindsats til bekæmpelse af narkotikamisbrug. Denne indsats skal ske inden for rammerne af programmet for folkesundhed. Regionsudvalget kan med tilfredshed konstatere, at det i meddelelsen erkendes, at der er følgende tendenser:

- stigning i antallet af dødsfald og sygdomstilfælde i forbindelse med narkotika;

- stigning i antallet af anmodninger om behandling;

- stigning i antallet af førstegangsbrugere;

- en stor del af de indsatte i fængslerne er stofmisbrugere;

- stigning i antallet af AIDS-tilfælde, der har forbindelse med narkotikamisbrug;

- voksende bekymring over risikoen for infektion med HIV hos stofmisbrugere.

2. Generelle bemærkninger

2.1. Regionsudvalget gør opmærksom på, at medlemsstaterne og regionerne har forskellige samfundskulturelle, lovgivningsmæssige, lægevidenskabelige, økonomiske og geografiske rammevilkår, hvilket påvirker de enkelte landes og regioners politik. Fællesskabet bør tage hensyn til de problemer, der er forbundet med disse forskelle, og støtte aktioner på narkotikamisbrugsområdet. Visse aspekter er sammenfaldende og kan omfattes af fælles strategier.

2.2. Regionsudvalget vil gerne støtte Kommissionens mål, men det er dog dets opfattelse, at selv om den endelige målsætning må være eliminering af stofmisbrug, så bør målsætningen i første omgang være begrænsning af misbrug.

2.3. Regionsudvalget mener, at der er brug for flere midler til undervisning og efterspørgselsbegrænsning på narkotikaområdet. En begrænsning af alle former for misbrug opnås bedst, hvis der sættes ind så tidligt som muligt.

3. Særlige bemærkninger

3.1. Punkt 41

Regionsudvalget påpeger, at en stor del af stofmisbrugerne ikke er marginaliserede, men lever et normalt liv. Det anmoder derfor Kommissionen om klart at fastslå, at marginaliserede stofmisbrugere udgør en minoritet, som lægger stort beslag på samfundsydelser. Etniske minoritetsgrupper kan kun opnå et fåtal af sådanne ydelser.

3.2. Punkt 42-43

Regionsudvalget kan i hovedsagen godkende de foreslåede aktiviteter. Det går navnlig ind for etablering af og støtte til telefontjenester. Derudover foreslås det, at også initiativer med henblik på at etablere kontakt med vanskeligt tilgængelige grupper tages med i listen i punkt 43. Arbejdsløse bør betragtes som en gruppe med behov for særlig opmærksomhed.

3.3. Punkt 44-48

Regionsudvalget er i høj grad enig i det synspunkt, at forebyggelse af stofmisbrug gennem uddannelse bedst kan ske som led i aktionen til fremme af mere positive holdninger til sundhed. Det mener, at de lokale og regionale myndigheder inden for undervisningsområdet vil være bedst egnede til at udarbejde sådanne programmer. Regionsudvalget vil gerne gøre opmærksom på, at navnlig ungdomsinstitutioner og lærerkorpset i lokalsamfundene må inddrages i dette arbejde, og at disse også har kontakt med unge mennesker, som er uden forbindelse til andre offentlige instanser.

Regionsudvalget mener, at uddannelse er hjørnestenen i enhver fremtidig aktion, som skal sikre gode servicetilbud inden for dette område. Det støtter specielt udviklingen af alsidige uddannelsesmoduler inden for forebyggelse af narkotikamisbrug. Erfaringen viser, at disse er overordentligt effektive ved opbygningen af et lokalt partnerskab på dette område. Et nært samarbejde mellem de lokale myndigheder og politiet er af stor betydning.

3.4. Punkt 50-52

3.4.1. Der er opnået gode resultater i Storbritannien og andre medlemslande, hvor der er investeret store summer i ordninger med uddeling af injektionssprøjter; dette beviser, at sundhedsfarerne i forbindelse med fælles anvendelse af sprøjter kan bekæmpes og kontrolleres.

3.4.2. Regionsudvalget vil gerne i denne forbindelse understrege, at det er nødvendigt med tilbud til udsatte grupper, hvis man vil ændre deres risikoadfærd. Det vigtigste er at oplyse stofmisbrugere om de risici, der er forbundet med fælles anvendelse af sprøjter. Til det formål bør man indføre en ordning med ombytning af injektionssprøjter. Der bør iværksættes programmer på lavt niveau, især af ikke-statslige organisationer, da sådanne programmer vil være lettere at sætte i gang end officielle programmer. Informationsformidlingen om risikoadfærd bliver virkningsløs, hvis ikke man råder over de nødvendige instrumenter til den praktiske gennemførelse af rådgivningen.

3.5. Punkt 53-56

Den gruppe af børn og unge, som i en tidlig alder forfalder til brugen af stoffer, er sædvanligvis den samme, som har oplevet familieopløsning, fattigdom, boligproblemer og andre sociale og økonomiske vanskeligheder. Arbejdsløse unge er en særlig udsat gruppe. Regionsudvalget mener derfor, at en tidlig påvisning af stofafhængighed bedst nås ved iagttagelse af unges og børns adfærd understøttet af tekniske analyser. Desuden bør man fremme oprettelsen af støttecentre, der kan tilbyde integrerede uddannelsesprogrammer, for at sikre, at denne tidlige påvisning følges op.

3.6. Punkt 57-58

Regionsudvalget støtter forslaget i punkt 58 om reintegrering på arbejdspladsen, muligheder for faglig uddannelse samt sportslige og kulturelle aktivitetsprogrammer. Det er ikke mindst vigtigt med programmer for faglig uddannelse, som giver stofmisbrugere reel mulighed for at få arbejde og dermed mulighed for at skabe sig en ny tilværelse. Fællesskabet bør samtidig fremme etableringen af beskæftigelsesordninger beregnet på stofmisbrugere, som er i stand til at arbejde, men som grundet deres misbrug ville have meget svært ved at få adgang til det normale arbejdsmarked. Fællesskabet bør tilskynde til, at der reserveres flere arbejdspladser til de stofmisbrugere, som befinder sig i denne relativt gunstige situation.

3.7. Punkt 59-61

Hjælpeforanstaltninger for fængslede stofmisbrugere er overordentligt nødvendige. Hvis ikke stofmisbrugere i fængslerne både behandles og rehabiliteres, vil deres adfærd ude i samfundet efter løsladelsen også give andre problemer end stofmisbrugsproblemer. Regionsudvalget støtter de foranstaltninger, der foreslås i punkt 60, og mener navnlig, at der er behov for i højere grad at sammenkoble samfundets servicetilbud med fængslernes programmer.

3.8. Punkt 62-63

Regionsudvalget støtter kraftigt forslagene i disse punkter vedrørende misbrug af lovlige stoffer samt forslaget om en forebyggelsesindsats inden for oplysning, undervisning og uddannelse. Det støtter forskning, som tilsigter, at stofmisbrugere ikke får en diskriminerende behandling.

3.9. Punkt 64-67

Regionsudvalget er enig i, at det er overordentligt nødvendigt, at der indsamles data om omfanget af stofmisbrug og om dettes struktur, udviklingstendenser og følgevirkninger. Regionsudvalget påpeger betydningen af, at de indsamlede oplysninger præsenteres på en måde, der gør dem brugbare for alle, som beskæftiger sig med stofmisbrug, og ikke mindst for personalet i narkotika-agenturer. Disse har behov for veldokumenterede oplysninger af hensyn til planlægningen af bistandstilbud.

3.10. Punkt 68-69

Regionsudvalget håber, at Kommissionens forskningsaktiviteter vil blive centreret om konkrete behov inden for narkotikaforebyggelse og ikke bliver for teknisk orienterede. Der er brug for forskning inden for forebyggelse af narkotikamisbrug, og der er hidtil kun forsket meget lidt i resultaterne af narkotikaforebyggelsesprogrammerne. Regionsudvalget konstaterer med tilfredshed, at Kommissionen agter at tilskynde medlemsstaterne til at gøre noget mere ved dette.

4. Det foreslåede handlingsprogram

4.1. Regionsudvalget støtter forslagene til et handlingsprogram og navnlig initiativet rettet mod unge i skolealderen og i berørte miljøer samt til fremme af den bedste praksis i denne forbindelse. Det må dog påpeges, at mange af de unge i denne målgruppe ikke vil kunne opspores i skolerne, og indsatsmulighederne vil derfor være tvivlsomme. Kommissionen opfordres til at sørge for, at de fornødne midler stilles til rådighed.

4.2. Regionsudvalget bifalder nedsættelsen af et rådgivende organ for narkotikamisbrug samt forslaget om oprettelse af nationale koordinationsudvalg. Regionsudvalget vil støtte disse organer og de repræsentanter, som indvælges i dem. Derudover må regionerne og kommunerne i højere grad inddrages, så gennemførelsesforanstaltningerne bedre kan afpasses efter lokale projekter. I den forbindelse er det nødvendigt, at de regionale og lokale myndigheder i alle programmets faser informeres rettidigt om planlagte foranstaltninger.

4.3. Regionsudvalget henstiller, at Kommissionen under udarbejdelsen af sit handlingsprogram tager højde for de her fremførte bemærkninger til dens meddelelse. Regionsudvalget vil meget gerne have lejlighed til senere også at fremsætte bemærkninger til handlingsplanen, efterhånden som den tager form, og vil stille den erfaring til rådighed, som de lokale myndigheder har på dette område.

5. Konklusion

Regionsudvalget er overtydet om, at når en overordnet strategi for forebyggelse af stofmisbrug engang foreligger, vil den medvirke til at sikre europæiske borgeres livskvalitet og til at forbedre mange borgeres helbred og levevilkår.

Bruxelles, den 16. november 1994.

Jacques BLANC

Formand for

Regionsudvalget